
<צו העיריות (עבירות קנס) (תיקון), התשע"ו-2016 – עיריית חיפה>
<היו"ר ניסן סלומינסקי:>
צהריים טובים. אנחנו מחדשים את ישיבת הוועדה, ומה שנשאר לנו זה עיריית חיפה ומועצה מקומית מג'ד אל-כרום. נתחיל בחיפה. 

<שחר פרלמוטר:>
אני שחר, ממשרד הפנים. לחיפה יש חוק עזר לסדר וניקיון ויש בו סעיף המתייחס לבעל חיים, סעיף 16א, שנקבע זה מכבר כעבירת קנס שהדרגה שלה היא ב'. הבקשה של חיפה היא לפצל את הסעיפים כך שבסעיף המתייחס לאי-איסוף הגללים דרגת הקנס תהיה א', וכל השאר יישארו ב'. 

<נורית ברעם:>
שמי נורית ברעם, אני סגנית בכירה ליועץ המשפטי בעיריית חיפה. הבקשה שלנו היא על רקע זה שאין ציות להוראות החוק של איסוף צואת כלבים. מדובר במכה, וזה פוגע במראה העיר ונוחות תושביה. ניסינו בכל מיני דרכים להתמודד עם התופעה הזאת, לא כל כך בהצלחה, למרבה הצער. אנחנו סבורים שאם דרגת הקנס תעלה משמעותית זה עשוי לייעל את האכיפה; מה גם שבהרבה רשויות דרגת הקנס היא א', כך שמה שאנחנו מבקשים זה לא משהו חריג. 

<היו"ר ניסן סלומינסקי:>
כמה זה א'?

<מיכל גולד:>
730.

<היו"ר ניסן סלומינסקי:>
ו-ב'?

<נורית ברעם:>
475.

<היו"ר ניסן סלומינסקי:>
וההבדל המשמעותי הזה יגרום לאנשים לאסוף את צואת כלבם?

<מיכל גולד:>
אני מיכל גולד, ממשרד המשפטים. היו כמה פניות אלינו דווקא בנושא הזה, שהוא כנראה מאוד מטריד, כולל מראשון לציון ועוד כמה רשויות. אנחנו בדרך כלל מייחדים את דרגה א' לדברים שהם סכנה, אבל מכיוון שהגיע מהרשויות שזו תופעה שצריכה טיפול ואנחנו מבינים את זה - - -

<היו"ר ניסן סלומינסקי:>
זו סכנה גדולה, את פעם נתקלת בדבר כזה? להיפטר מזה אחר כך זה צרה גדולה. 

ליונה יהב יש מספיק פקחים? הרי רוב הפעמים הם יוצאים עם הכלבים בערב ובלילה, לא בשעות השגרתיות; השאלה אם יש לכם פקחים לאכוף את זה.

<נורית ברעם:>
יש לנו פקחים לאכוף את זה. אני לא יודעת אם הפקחים הרגילים עובדים בשעות האלה, אבל יש לנו אכיפה בלילה של סיירת ביטחון, ויכול להיות שנעשה איזשהו מבצע ונגייס אותם לדבר הזה. 

אני רוצה להוסיף שאנחנו עושים הרבה פעילות נלווית בנושא הזה – חינוך, הסברה בבתי ספר ועוד, כי התופעה הזאת באמת מטרידה. 

<היו"ר ניסן סלומינסקי:>
אני מתאפק לא לחייך. האם פעם עשו בדיקה כדי לראות את הקורלציה בין כמות הילדים לכמות הכלבים; לבדוק האם בעיר שיש בה הרבה מאוד ילדים למשפחה אז יש פחות כלבים, ואם יש מעט ילדים אז יש יותר כלבים? עשו פעם בדיקה כזאת?

<נורית ברעם:>
לא שידוע לי. 

<היו"ר ניסן סלומינסקי:>
יכול להיות ששם הבעיה. אם יהיו משפחות מרובות ילדים, שזו ברכה גדולה, לא יהיה צורך בכלבים, ואז הבעיה תרד ממילא. זה החינוך היותר רציני שצריכים לעשות. 

<נורית ברעם:>
אני לא רוצה לדבר בשם ראש העיר, אבל אני חושבת שהוא מאוד רוצה שיבואו משפחות צעירות לחיפה ושהאוכלוסייה של הילדים תגדל, והוא גם עושה דברים כדי לקדם את זה. 

<היו"ר ניסן סלומינסקי:>
צריכים לדעת שראש העיר הוא הנציג של המפד"ל, או הבית היהודי, בחיפה. ככה יונה יהב מגדיר את עצמו. את יכולה להגיד לו את זה בשמי, הוא לא יכחיש את זה.

הסיירת נוסעת ברכב, נכון? אז איך היא תצליח לפקח?

<נורית ברעם:>
הסיירת מתמקדת גם בגנים ציבוריים, במוקדים שיש התאספות של בני נוער, היא לא רק נוסעת ברכב. 

<היו"ר ניסן סלומינסקי:>
והחובה היא על כל בעל כלב, כן? זאת אומרת, אין כאן חובה ציבורית יותר. כי ראיתי פעם בחוץ לארץ מערכות שיש לעירייה... לא חשוב. 
רק השבוע ראיתי זוג צעיר הולך עם הכלב. היא החזיקה את הכלב, ולו היו מין כפפות על הידיים, ובהתחלה לא הבנתי למה. ואז ראיתי שהכלב הלך לעשות את צרכיו, היא המשיכה עם הכלב, והוא הלך עם הכפפות ואסף את זה. השם ישמור, זה כבר יותר מסובך מילד. 
אתם חושבים שהקנס הזה יהיה משמעותי יותר ויהיה מרתיע?

<נורית ברעם:>
כן. 

<היו"ר ניסן סלומינסקי:>
יש התנגדויות? לא.
אני מבין שאתם עושים הרבה פעולות הסברה וכולי, כלומר, מחנכים את הילדים מגיל צעיר, כי לפעמים הם אלה שהולכים. 

<אורי מקלב (יהדות התורה):>
שלום.

<היו"ר ניסן סלומינסקי:>
עיריית חיפה נמצאת פה ובקשתה היחידה היא שבנושא של הכלבים והטיפול במה שהכלב עושה: שהקנס יהיה מ-ב' ל-א', כלומר, במקום 470 שיהיה 730, כי מדובר בתופעה קשה. ואני העליתי את הרעיון שצריך לעשות קורלציה בין כלבים לילדים, כי ככל שיש בעיר יותר ילדים, יש פחות כלבים, ולהפך. כך אני חושב. הם אמרו שהם רוצים להתחיל בפעולות הסברה, אז אמרתי שזאת תהיה ההסברה הכי גדולה: שירבו ילדים ואז לא יהיה צורך בכלבים. אני חושב שאתה תסכים איתי בעניין. 

<אורי מקלב (יהדות התורה):>
חשבתי שאתה רוצה להעלות בעיה אחרת: שברגע שיש יותר ילדים, הילדים הם אלה שיוצאים לטייל עם הכלבים, והשאלה איך אנחנו יכולים להטיל על הילדים לאסוף את זה. אבל אתה הלכת לכיוון אחר לגמרי. 

<היו"ר ניסן סלומינסקי:>
המציאות אומרת שככל שיש יותר ילדים אז הכלבים הם כבר פחות - - -

<אורי מקלב (יהדות התורה):>
אני חושב ש-450 זה מספיק כגורם מרתיע. אתה חושב שהקנס הוא מה ש - - - ?

<היו"ר ניסן סלומינסקי:>
הם אמרו שזה הבדל משמעותי. 

<אורי מקלב (יהדות התורה):>
בשביל החיפאים העשירים 430 שקל זה משהו - - - ?

<שחר פרלמוטר:>
העבירה היום היא כבר עבירת קנס שהדרגה שלה זה ב', והעירייה מבקשת להעלות את זה ל-א' על רקע זה ש - - -

<אורי מקלב (יהדות התורה):>
450 זה לא מספיק מרתיע?

<שחר פרלמוטר:>
העירייה הסבירה שלא. 

<אורי מקלב (יהדות התורה):>
אולי כי אין אכיפה. 

<היו"ר ניסן סלומינסקי:>
הם הבטיחו שתהיה אכיפה. 

<נורית ברעם:>
יש אכיפה גם היום, ועדיין לא מצליחים להתגבר על זה. 

<אורי מקלב (יהדות התורה):>
אבל זה על כל פעולה ופעולה. על כל מעשה ומעשה אפשר אולי - - -

<היו"ר ניסן סלומינסקי:>
הקנס יהיה על כל חצי שעה שלא אוספים. זאת אומרת, זה לא יהיה חד-פעמי, אלא על כל חצי שעה, כך שאם יעברו שעתיים אז יהיו ארבעה קנסות. 

<נורית ברעם:>
במסגרת הניסיונות להתמודד עם זה אנחנו פנינו וניסינו לקדם אפשרות של בדיקת דנ"א כדי לזהות את הבעלים, אבל לא הצלחנו במהלך הזה. 

<אורי מקלב (יהדות התורה):>
למה?

<נורית ברעם:>
כי משרד המשפטים לא אישר לנו את זה. 

<אורי מקלב (יהדות התורה):>
אבל מה הבעיה? הרי זה דנ"א של הכלב. 

<מיכל גולד:>
זה לא נראה לנו מידתי. 

<אורי מקלב (יהדות התורה):>
אני אומר שתיתנו את התיק הזה לחבר המועצה מיכאל אלפר, הוא יוכל להסתפק ב-450 ולטפל בעניין הזה.

<היו"ר ניסן סלומינסקי:>
טוב, אז אחרי מחקר גדול שעשיתם אתם בטוחים שהמעבר מזה לזה ישפיע, ואתם גם מבטיחים שתעשו פעולות הסברה, כן?

<נורית ברעם:>
כן. 

<היו"ר ניסן סלומינסקי:>
אז גם בטוחים שהמעבר הזה ישפיע וגם מבטיחים שהם יעשו פעולות הסברה ויגבירו את האכיפה. 

<אורי מקלב (יהדות התורה):>
אני מתווכח עם ראש העיר ולא חושב כמוהו בהרבה דברים, אבל אם הוא רוצה להיבחר בבחירות הבאות והוא חושב שהעלאת הקנסות הזאת תחזק אותו, אני תומך בזה. בגלל שאני חושב שזה לא נכון אני תומך בזה - - -

<היו"ר ניסן סלומינסקי:>
הוא גם עושה דברים טובים. 

<אורי מקלב (יהדות התורה):>
אני חושב שזה צעד לא נכון ולכן אני תומך בהצעה הזאת. 

<היו"ר ניסן סלומינסקי:>
אבל הוא דווקא עושה דברים טובים, הוא עוזר לגרעינים התורניים ועוזר להרבה דברים. 

<אורי מקלב (יהדות התורה):>
אבל לגרעינים השחורים הוא לא עוזר, רק לגרעינים הלבנים. 

<היו"ר ניסן סלומינסקי:>
אם יש לכם בעיה אז תגיד לנו. 

<אורי מקלב (יהדות התורה):>
לא, לא, יש לנו איתו מערכת יחסית נהדרת, אבל אנחנו עכשיו באיזה ויכוח איתו. אבל אני מבקר הרבה בעיר ואני חושב שזאת עיר מאוד יפה, מתוחזקת ומתפתחת. 

<היו"ר ניסן סלומינסקי:>
יש לה גם נוף שהקדוש-ברוך-הוא חנן אותה, נוף טבעי. 

צו העיריות (עבירות קנס) (תיקון), התשע"ו-2016 – עיריית חיפה: מי בעד לאשר את הצו?

<אורי מקלב (יהדות התורה):>
אני אומר לפרוטוקול שמי שלא הצליח לאכוף את החוק ב-450 גם לא יצליח ב-730. אבל אני נותן לו גם את הצ'אנס הזה, מתוך אמונה שהציבור יגיד את דברו. לכן אני תומך בזה. 

<היו"ר ניסן סלומינסקי:>
אולי נבקש שייתנו לנו דיווח בעוד שנה, כדי לראות אם אכן זה עזר או לא. 

מי בעד לאשר את הצו?

הצבעה

בעד אישור הצו – פה אחד

צו העיריות (עבירות קנס) (תיקון), התשע"ו-2016 – עיריית חיפה, אושר.

<היו"ר ניסן סלומינסקי:>
הצו אושר פה אחד. שיהיה לכם בהצלחה במאבק. 

<אורי מקלב (יהדות התורה):>
המאבק על הזיהום?

<היו"ר ניסן סלומינסקי:>
על הנושא של הכלבים, בשביל זה הם באו. 

<אורי מקלב (יהדות התורה):>
אתה מכיר מישהו שלא נרתע מ-450? מ-100 שקל של חניה אנשים נרתעים. הקנס הוא לאו דווקא בסכום שלו, הקנס הוא בעצם הקנס: אדם מקבל קנס – הוא נרתע. זה אחד הדברים הלא נעימים. על חניה אסורה אנחנו נותנים 100 שקל; 250 שקל נחשב היום אחד הקנסות הגבוהים ביותר; אז - - -
<היו"ר ניסן סלומינסקי:>
מאחר שהאוכלוסייה שמחזיקה את הכלבים - - -

<אורי מקלב (יהדות התורה):>
הבעיה היא של אכיפה - - -

<היו"ר ניסן סלומינסקי:>
אז שאלתי אותם והם אמרו שהם יעשו. יכול להיות שיעשו את זה משק סגור, כך שככל שיהיה לו יותר כסף מהקנס, הוא יוכל להפעיל יותר פקחים. 

<אורי מקלב (יהדות התורה):>
נחיה ונראה. 

תוכלו להביא לנו מעיריית חיפה דיווח על הקנסות של הכלבים? כך נראה בעוד שנה מה עשיתם. 

<היו"ר ניסן סלומינסקי:>
מי מחברי מועצת העירייה אחראי על זה?

<נורית ברעם:>
אני לא יודעת. זה שייך לשירות הווטרינרי ולמינהל התפעול. הנושא הספציפי הזה נאכף על ידי מינהל התפעול, אגף הפיקוח, כי זה עניין של שמירת הסדר והניקיון. אבל אני אציג את העמדה של חברי הוועדה בפני הנוגעים בדבר. 

<אורי מקלב (יהדות התורה):>
תודה. 

<היו"ר ניסן סלומינסקי:>
תודה. 

<צו המועצות המקומיות (עבירות קנס)(תיקון), התשע"ו-2016 – מועצה מקומית מג'ד אל-כרום>
<היו"ר ניסן סלומינסקי:>
מי מציג את הנושא הבא?

<עלאא אגבאריה:>
אני עלאא אגבאריה, נציג של המועצה המקומית מג'ד אל-כרום, אני יועץ חיצוני של המועצה. 

<אורי מקלב (יהדות התורה):>
יועץ משפטי?

<עלאא אגבאריה:>
אני משפטן, לא יועץ משפטי. לידי יושבים עלי סרחאן, חבר מועצה, מאמון ח'לאילה, אחראי מחלקת פיקוח עירוני, ומנסור גאליה, גזבר המועצה. 

לעומת עיריית חיפה אנחנו קצת מפגרים בנושא של קנסות וצו עבירות קנס, אבל חייבים להתחיל איפשהו. 

מג'ד אל-כרום היא בין עכו לכרמיאל, מונה 14,000 תושבים. בשנים האחרונות אישרנו חוקי עזר של המועצה המקומית בנושא של איכות הסביבה - - -

<אורי מקלב (יהדות התורה):>
זה יישוב דרוזי?

<עלאא אגבאריה:>
מוסלמי. 

כל הנושאים של איכות הסביבה, מפגעים סביבתיים, אכיפה, חוקי עזר ומיסוי מוניציפלי, לצערי לא קיימים ברוב הרשויות במגזר הערבי, והצו הזה של מג'ד אל-כרום הוא צו ראשון של מועצה מקומית שמובא לדיון בוועדת החוקה, אין צווים במגזר הערבי. בעתיד הקרוב יבואו כל מיני רשויות. 

<היו"ר ניסן סלומינסקי:>
אבל העבירות האלה קיימות בחוק עזר?

<עלאא אגבאריה:>
כן. 

<היו"ר ניסן סלומינסקי:>
אבל לא קיימות כרגע כברירת קנס, נכון?

<עלאא אגבאריה:>
נכון. חוק עזר איכות הסביבה אושר ב-2013, ובכלל, כל החוקים שאתם רואים כאן בצווים זה חוקים שאושרו לאחרונה, לפני שנתיים או שלוש שנים. אנחנו עושים רביזיה לכל הנושא של חוקי עזר ומנסים להגיע לרמה של רשות נורמלית במדינת ישראל, שיש לה מערכת חוקים שאפשר להפעיל ולאכוף, לרווחת התושבים. 

<היו"ר ניסן סלומינסקי:>
המערכת של חוקי העזר כוללת גם את הנושא של הבנייה? חוקי העזר מתייחסים לכל הספקטרום?

<עלאא אגבאריה:>
כן, חוקי העזר הם על כל הספקטרום, וכוללים גם סלילת רחובות, תיעול ועוד. בנייה זה נושא של המועצה המרחבית בקעת בית הכרם, זה לא בסמכות המועצה. 

אגב, אני שמח שאתה שואל את זה, כי זה משהו שכל הזמן עולה בהקשר של רשויות מקומיות. אבל אכיפה של נושא הבנייה זה לא קשור לרשויות המקומיות, זה אצל ועדות תכנון ובנייה מרחביות, שלרוב מנוהלות על ידי משרד הפנים. 

<היו"ר ניסן סלומינסקי:>
אין ועדות מקומיות, נכון?

<שחר פרלמוטר:>
הוועדה המרחבית היא מקומית, אבל מרחב התכנון שלה הוא לא רשות מקומית אחת.

<עלאא אגבאריה:>
זה כמה רשויות. 

<היו"ר ניסן סלומינסקי:>
ובינה לבין מועצת התכנון העליונה יש עוד ועדה?

<שחר פרלמוטר:>
המחוזית. 

<עלאא אגבאריה:>
יש ועדה מרחבית, ועדה מחוזית וועדה ארצית. יושב-ראש הוועדה ממונה על ידי משרד הפנים, וגם המהנדס והכול. כלומר, זה לא ספציפית לרשות המקומית, למרות שיש כמה מועצות שיש להן ועדות תכנון. 

בחוקים החדשים אנחנו מתחילים לעשות שינוי תרבותי והתנהגותי במועצה.
<היו"ר ניסן סלומינסקי:>
אנחנו מברכים אתכם מאוד על כך. אני חושב שזה חשוב מאוד והגיע הזמן. זה השלב הראשון, ואתם תימדדו באכיפה של הדברים; כי אם תהיה מערכת אבל לא תוכלו או תרצו לאכוף אותה, לא עשינו כלום, ואז הזעקה תהיה יותר גדולה. כי אם יש חוקים ויש קנסות אבל לא יקרה כלום, הטענה תהיה יותר גדולה. כלומר, אתם צריכים להחליט שאם אתם הולכים, אתם הולכים עד הסוף. 

<עלאא אגבאריה:>
אני מקבל מה שאתה אומר. המטרה שלנו היא לא להעשיר את קופת העירייה, ולכן בחרנו בדרגות הקנס הנמוכות. עצם מתן הדוח או הקנס – זה בעצם מה שאנחנו רוצים. שלאט-לאט, לאורך השנים, ידעו שלא זורקים פסולת, ידעו שמקבלים קנס. אנחנו לא רוצים להתעמת עם התושבים וביום הראשון לתת 730 שקל ואז אנשים יעשו דווקא, לא, אנחנו רוצים סכומים קטנים, ולכן הלכנו לכיוון שמקל עם התושבים ועל דרגות קנס נמוכות. 
<היו"ר ניסן סלומינסקי:>
זה בנוי מחמולות או שכבר יצאתם מהמסגרת של חמולות? 

<עלי סרחאן:>
אני עלי סרחאן, חבר המועצה וההנהלה במועצה. אני יכול להגיד לך שיש לנו יושב-ראש מועצה שהמשפחה שלו סופרת רק 19 קולות. זהו. כלומר, מהעניין של החמולות יצאנו בבחירות הקודמות ואני מקווה שזה יימשך ככה בעתיד, וגם אין לי ספק בזה, כי יש לנו היום בתוך המועצה נבחרי ציבור שהם קבוצה אחרת ממה שהיה. אין לנו את התפיסה החמולתית, יש לנו תפיסה יותר מודרנית, יותר עם פרספקטיבה לעתיד של היישוב ושל האזור כולו, ואנחנו הולכים בכיוון הנכון. 

<היו"ר ניסן סלומינסקי:>
זה יפה מאוד. 

<עלי סרחאן:>
ומה שמובא כאן זה אחד הצעדים שאנחנו תומכים בו, ההנהלה, חברי המועצה ויושב-ראש המועצה, ורוצים לקדם אותו. מדובר בשינוי של התנהגות שמושרשת אצלנו כבר הרבה שנים והגיע הזמן לשנות אותה. אנחנו מודעים לכך שזה תהליך ארוך ואנחנו מסתכלים קדימה כל הזמן. 

<היו"ר ניסן סלומינסקי:>
תצטרכו לעבוד בכמה מישורים: זה מתחיל בחינוך, הסברה, מודעות, אבל גם בפיקוח. תצטרכו להגביר מאוד את המפקחים, כי אם הכול יהיה קיים אבל לא יהיו מפקחים ואם אנשים ירגישו שהם יכולים לעבור על זה בלי שקורה כלום – לא עשינו כלום.  

<מנסור גאליה:>
בהמשך למה שאמר חבר המועצה, זה אולי המקום היחיד במגזר שבבחירות האחרונות הבחירות לא התנהלו על בסיס חמולתי. אני למשל, גזבר המועצה, בכלל לא תושב המקום, אני תושב סכנין. כך שאני לא נבחרתי שם על בסיס חמולתי. יש לנו גם יועצת משפטית שהיא לא תושבת המקום, היא מתל אביב, ממשרד רינה לפידות. יש לנו בתחום ההנדסה אישה, משרת הקב"ט היא של אישה, הקב"טית הראשונה במגזר. כלומר, יש לנו דברים ייחודיים. אני שלוש שנים בתפקיד, מינואר 2013, שאז התחלנו לעשות את כל השינוי בהתנהלות הרשות, ואז נבחר ראש מועצה חדש, בחור צעיר, שנתן דחיפה ודברים התחילו לזוז בכיוון החיובי; עד כדי כך שב-6 במרץ היינו אצל שר הפנים ונבחרנו כרשות מצטיינת. אנחנו אחת מתוך 16 רשויות שנבחרו כרשות מצטיינת. 

אנחנו נקבל 22 מיליון שקל לפיתוח הכפר. בנוסף לכך, אנחנו רשות מספר שש במגזר שאין לה מענק מותנה. המענק המותנה שלנו בוטל, בעקבות עמידת הרשות בגביית הארנונה ביותר מ-80% שלוש שנים ברצף. לכן אין לי מענק מותנה, וכמו כל רשות במגזר היהודי, אני מקבל את המענק המותנה עם מענק האיזון כל חודש בחודשו. 

<היו"ר ניסן סלומינסקי:>
אתם גובים את זה בעצמכם, או שהייתה לכם חברת גבייה?

<מנסור גאליה:>
ב-2013 ו-2014 הייתה לנו חברת גבייה, וב-2015 ו-2016 אנחנו בלי חברת גבייה, ולמרות שאנחנו בלי חברת גבייה, אחוז הגבייה עלה בשנה שעברה לעד 83% במאזן, כשלפי נוסחת המשרד אנחנו מגיעים כמעט ל-90%.

<היו"ר ניסן סלומינסקי:>
יפה מאוד. תבורכו. אנחנו בוודאי שרק נסייע ונעודד. 

<מאמון ח'לאילה:>
 אני מאמון, עובד מחלקת תברואה ואחראי פיקוח במועצה. לגבי החינוך הסביבתי, אנחנו עובדים בנושא הזה כבר שלוש-ארבע שנים, גם בתוך בתי הספר, ויש לנו היום עמותה שמקדמת את בריאות הציבור ועובדת בנושא "הסביבה שווה" – הקול-קורא שזכינו בתקציב שלו מהמשרד להגנת הסביבה. זה תקציב של 400,000 שקל, שמחולק לארבע שנים, בנושא של החינוך הסביבתי, שזה דבר שנוגע לשמירה על ניקיון הסביבה והשטחים הפתוחים. 
בגלל שאין לנו חוקי עזר שאפשר לאכוף אותם בקנסות, אנחנו עובדים בשיתוף פעולה עם המשטרה הירוקה והמשטרה האזרחית. יש לנו תחנה בתוך הכפר של המשטרה האזרחית והיא עוזרת לנו, לפחות למראית העין, לאכוף ולשמור על הניקיון, במיוחד בשטחים הפתוחים, מול תופעה של השלכת פסולת בניין, גם ברמה המקומית וגם ברמה האזורית. 

בנושא של המִחזור אנחנו כבר התחלנו במהלך של מחזור קרטון וניירות עם חברת "תמיר", שאנחנו מקושרים בחוזה דרך "אמניר" כבר שנתיים, וזה מצליח וזה הוריד לנו את רמת הפסולת. ואוטוטו אנחנו מתחילים גם במערך של איסוף בקבוקי פלסטיק; יש כבר הסכם חתום עם "הנקודה הירוקה", שהיא הזכיינית במכרז הזה, ועוד שבוע-שבועיים נתחיל לעבוד בנושא הזה. בנוסף, הקדמנו את העבודה בנושא ההסברתי, במיוחד בבתי הספר. 

<היו"ר ניסן סלומינסקי:>
יפה מאוד. 

<מאמון ח'לאילה:>
אני חושב שאנחנו בדרך הנכונה. ברמה האזורית אנחנו נחשבים לכפר הכי נקי בסביבה, גם בתוך הכפר וגם בשטחים הפתוחים, וכשנחוקק את החוקים האלה ונתחיל לתת קנסות זה ירים את הרמה הכללית של הניקיון. 

<היו"ר ניסן סלומינסקי:>
יפה מאוד. אז בואו נתקדם מהר. מאחר שחוקי העזר האלה כבר קיימים ואנחנו רק רוצים להחיל, נעבור על זה מהר, כדי לראות שהכול בסדר. אפשר לעבור סעיף-סעיף, אבל רק בכותרות. אם היינו צריכים לאשר את החוק כחוק כעזר, היינו צריכים לדון על כל נושא ונושא, אבל פה הוא כבר קיים. 
<עלאא אגבאריה:>
יש פה למשל הוראות לפינוי פסולת בניין - - -

<היו"ר ניסן סלומינסקי:>
יש דרך לרשות לאסוף פסולת בניין? יש מקום מסודר?

<עלאא אגבאריה:>
כן. 

<היו"ר ניסן סלומינסקי:>
הרי לא תמיד לאדם יש את היכולת להביא את זה לנקודת איסוף; ברשויות אחרות יש ימים שהרשות עצמה עוברת ואוספת - - -

<מאמון ח'לאילה:>
יש לנו נקודות של מעין אתר מעבר, ואנשים באים לשם ושופכים את פסולת הבניין למכולות ואנחנו מעבירים את זה לאתר הטמנה. 

<היו"ר ניסן סלומינסקי:>
והקנס שפה זה 150 שקלים?

<עלאא אגבאריה:>
כן. שוב, בעניין הקנסות אנחנו מקילים. 

בנושא של מחזור הצבנו מכלי מחזור לקרטון, ועכשיו מציבים מכלי מחזור לבקבוקים. 

<היו"ר ניסן סלומינסקי:>
זה כבר עובד?

<עלאא אגבאריה:>
הקרטון עובד. 

<היו"ר ניסן סלומינסקי:>
והחברות מפנות את זה?

<עלאא אגבאריה:>
כן, כל הזמן. זה גם שומר על איכות הסביבה וגם עוזר למועצה להוריד את ההוצאות שלה. 

הייתה אצלנו תופעה שאנשים רוחצים מכוניות בחוץ ועושים שלוליות מים, שזה גם מסכן את העוברים והשבים וגם מבזבז מים. אז במטרה לשמור על משאב המים ועל חזות היישוב, העלינו את הקנס על כך לרמה ד', 245. 

סעיף 13(2)(ב) אומר שבעל נכס או מחזיק בו חייב להחזיק את הנכס באופן שלא יתקיים בו מפגע וחייב לשמור על ניקיון הנכס וסביבתו ולנקוט בכל האמצעים הסבירים. כאן אנחנו העלינו את אחוז הקנס ל-730 שקל, הדרגה הגבוהה ביותר, מתוך מטרה להשית אחריות מוגברת על בעלי הנכסים, לרבות בעלי מסעדות וחנויות. 

נושא השילוט הוא גם נושא כאוב במגזר הערבי. המרחב הציבורי הוא מרחב ששייך לכל האנשים, אבל אין שמירה על המרחב הציבורי; אנשים שמים שלטים איפה שהם רוצים, איך שהם רוצים, בצורה שהם רוצים, לפעמים ברמה שהם חוסמים שדה ראייה ומסכנים את המכוניות. אז אנחנו מתייחסים כאן לאנשים שמפרסמים או שמים שילוט - - - 

<היו"ר ניסן סלומינסקי:>
אני מבין שזה מ-2013, כשעד עכשיו הדבר היחיד שיכולתם לעשות זה להגיש תביעה לבית המשפט, נכון?

<עלאא אגבאריה:>
כן, רק להגיש תלונה למשטרה. 

<היו"ר ניסן סלומינסקי:>
עד היום עשיתם את זה?

<מאמון ח'לאילה:>
אני עבדתי הרבה בנושא של הפיקוח ואני אישית רשמתי הרבה דוחות על עבירה על איכות הסביבה, אבל הם היו מגיעים למטה של הקנסות בירושלים, במשרד לאיכות הסביבה. כלומר, הדוחות שייכים לא למועצה, אלא זה מגיע למטה הארצי של איכות הסביבה. רשמנו הרבה דוחות וקנסות כאלה, אבל הכסף הזה לא היה חוזר למועצה המקומית. אבל אכיפה כן הייתה. 

<מנסור גאליה:>
היום התחלנו לחייב אגרת שילוט עבור כל מי שיש לו שלט של עסק, דבר שהרשות לא חייבה אף פעם. התחלנו לחייב כבר השנה, גם בשביל להגדיל את ההכנסות וגם בשביל לנקות את הכפר. 

<היו"ר ניסן סלומינסקי:>
ועכשיו זה יהיה תחת הרשות, כלומר, אתם תאכפו את זה ואתם תגבו את זה. 

<מנסור גאליה:>
אנחנו אוכפים. 

<עלאא אגבאריה:>
זה לא רק אגרת שילוט, הכוונה כאן היא שמי ששם שלט בניגוד לרישיון ובלי לבוא לרשות - - -

<היו"ר ניסן סלומינסקי:>
עוד מעט נראה גם לגבי שלט מלוכלך ודברים כאלה? או שלא ירדתם לפרטים האלה? כי ברשויות אחרות כן - - -

<שחר פרלמוטר:>
ב-13(א) לחוק עזר לשילוט הסייג לעניין - - -

<היו"ר ניסן סלומינסקי:>
בסדר. 

אז יש לנו את  כאן את הנושא של לכלוך, יש לנו את הנושא של אש, את הנושא של פסולת – אני רואה שיש כאן את כל המפרט. 

<עלאא אגבאריה:>
כן, כל המפרט. 

<היו"ר ניסן סלומינסקי:>
עדר כבשים.

<עלאא אגבאריה:>
זה גם נושא כאוב. 

<היו"ר ניסן סלומינסקי:>
שלא יחצה את רשות הרבים, כי זה גורם ללכלוך והפרעות. תוכלו לאכוף את זה?

<עלאא אגבאריה:>
אנחנו נוכל. זאת המטרה של הרשות – להתחיל עם זה ולאכוף את זה. 

אדוני היושב-ראש, עשינו צו שלם, כי אנחנו יודעים שלוועדה יש הרבה דברים לעשות. ועד שהגענו עברנו דרך מאוד קשה וארוכה ואנחנו שמחים שאנחנו נמצאים פה היום כדי לאשר את כל הסעיפים. 
<היו"ר ניסן סלומינסקי:>
לכן אני עובר על זה מהר. 

<עלאא אגבאריה:>
שרי פנים התחלפו והתעכבנו קצת, שרי משפטים התחלפו והתעכבנו קצת, היו בחירות והתעכבנו קצת, כך שאנחנו שמחים שהגענו היום ועשינו את כל הדברים. 

<אפרת חקאק:>
וקיבלתם את כל החתימות. 

<עלאא אגבאריה:>
כן, קיבלנו את הכול. 

<היו"ר ניסן סלומינסקי:>
האחריות לחיבור המים, כל עוד היא בחצר של האיש אז האחריות היא שלו; חיבור שלו לציבורי זה אחריות שלו או של המועצה?

<עלאא אגבאריה:>
של תאגיד המים. 

<היו"ר ניסן סלומינסקי:>
אני רואה שגם בגֶזֶם יש לכם ימים שרכב של הרשות עובר ואפשר להוציא רק בימים האלה. 

<עלאא אגבאריה:>
כן. 

<היו"ר ניסן סלומינסקי:>
יש לכם שטחי דשא ציבורי?

<עלאא אגבאריה:>
מעט אבל כן, יש לנו כמה גנים. אנחנו רוצים שיהיו לנו יותר גנים, אבל בינתיים נשמור על מה שיש לנו. 

<היו"ר ניסן סלומינסקי:>
גדר זה לא קיר תומך, נכון? זה רק לגדר את החצר, נכון?

<עלאא אגבאריה:>
כן. 

<אפרת חקאק:>
אני רק אציין שסעיף 39(ב) מופיע פעמיים ברשימה, אבל זה אמור להופיע רק בדרגת קנס ד'.

<שחר פרלמוטר:>
נכון, אבל בצו הסופי זה לא משנה - - -

<אפרת חקאק:>
זה מופיע באמת רק בדרגת קנס ד'. 

אני גם רוצה להגיד תודה על כך שאתם מביאים את כל תוכן הסעיפים לוועדה ולא רק רשימת סעיפים. 

<היו"ר ניסן סלומינסקי:>
יש לכם הרבה שלדים? כלומר, דברים שהתחילו לבנות ומשאירים אותם וזהו? אתם מצליחים להתגבר על זה?

<מאמון ח'לאילה:>
כן. עד עכשיו האנשים התרגלו שהמועצה תבוא ותיקח את זה ותוריד את זה לאתר הטמנה, אבל הגיע הזמן שגם האנשים ישתתפו בעלויות ובסדר ובהובלה ובשמירה על הניקיון. 

<היו"ר ניסן סלומינסקי:>
אפרת, עברת על כל זה? יש לך הערות?

<אפרת חקאק:>
אין לי הערות. אוסיף שבגלל שחוקי העזר הם מהשנים האחרונות, הסעיפים עצמם קצת יותר מעודכנים ומודרניים ולכן יש פחות הערות. 

<עלאא אגבאריה:>
החוקים אחרי אישור המשרד להגנת הסביבה, אחרי אישור משרד הפנים, אחרי אישור משרד המשפטים. אין לנו חוק שהוא משנות ה-80.

<היו"ר ניסן סלומינסקי:>
אני רואה שאם יש מישהו שיש לו גדר חיה שפולשת לשטח הציבורי, אפשר לחייב אותו לגזום את זה. פה מדובר רק על גדר חיה, אבל מה אתם עושים עם עצים? כי הרבה פעמים עץ שנמצא בחצר חוסם את המדרכה או מפריע או גדלים עליו דברים שנופלים על הרצפה ומשאירים הרבה לכלוך. גם לזה אתם מתייחסים?

<מאמון ח'לאילה:>
גם לזה אנחנו מתייחסים, אנחנו עושים את העבודה הזאת לפעמים במקום התושבים. 

<היו"ר ניסן סלומינסקי:>
יש מקומות שבהם מתירים לאורחים או לקבוצות מטיילים ללון? כי כתוב ש"לא ילון אדם בגן ולא יקים בו אוהל, אלא במקומות שראש המועצה מתיר". קבוצה שמטיילת ומגיעה לאזור שלכם, יש מקום שהיא תוכל ללון בו?

<שחר פרלמוטר:>
הרעיון הוא שאסור, אלא אם מותר. 

<היו"ר ניסן סלומינסקי:>
ולכן שאלתי אם יש מקומות שהתירו. 

<עלאא אגבאריה:>
לא. אנשים שבאים למג'ד אל-כרום, אם הם צריכים ללון הם ימצאו 5,000 בתים פתוחים לארח אותם. אבל לא מרשים להם לישון בחוץ. 

<מיכל גולד:>
יש מקומות פתוחים שראש המועצה הודיע שמותר ללון בהם?

<שחר פרלמוטר:>
הסמכות קיימת, אבל זה חריג. 

<היו"ר ניסן סלומינסקי:>
כאן כתוב שצריך לרשום. 

<אפרת חקאק:>
זה סעיף סטנדרטי שמאפשר להם להפעיל שטח לקמפינג. 
<שחר פרלמוטר:>
זה לאו דווקא סעיף שמחייב אותם להקצות שטח, אלא מאפשר להם אם צריך. 
<היו"ר ניסן סלומינסקי:>
הכנסתם כאן הרבה מאוד דברים, והלוואי שתעמדו בהם. יפה מאוד. 

<עלאא אגבאריה:>
אדוני, יש בעיה ביישובים הערביים שאין מספרי בתים ואי אפשר להגיע לכתובת. 

<היו"ר ניסן סלומינסקי:>
למה שלא תשימו רחובות?

<עלאא אגבאריה:>
כן, זה מה ש... כמו שאמר חבר המועצה עלי, זו ריצה למרחקים ארוכים, ואני מתרגש מאוד מהישיבה היום, כי אנחנו מתחילים כאן משהו חדש.
<היו"ר ניסן סלומינסקי:>
יפה מאוד. 

<עלי סרחאן:>
בעניין שמות הרחובות אנחנו כבר עשינו את העבודה, אישרנו את זה במליאה, וזה עומד לעבור לגורמים הרלוונטיים כדי להשלים את זה. כלומר, חלק מהעבודה כבר נעשתה – שמות של רחובות ושכונות. 

<עלאא אגבאריה:>
ומספור בתים. 

<היו"ר ניסן סלומינסקי:>
הדואר מחולק אליכם לבתים?

<עלי סרחאן:>
לתיבות דואר בכמה נקודות. 

<היו"ר ניסן סלומינסקי:>
הרוכלים באמת לא מודיעים על התוצרת שלהם? הם באמת שומרים על החוק? או שאתם כן נותנים אישור ל - - - ?

<עלאא אגבאריה:>
בעבר זה לא היה קיים, אבל היום רוכל צריך להגיע למחלקת רישוי עסקים ולקבל אישור. בנוסף, לפי החוק למניעת רעש, אסור להם...

<היו"ר ניסן סלומינסקי:>
עברתי על כל החוקים, הם נראים טובים, וגם הסכומים שאתם מבקשים הם סבירים. אני רואה שרוכלות ללא רישיון זה הקנס הכי גדול שאתם נותנים. 

<עלאא אגבאריה:>
כי זו תופעה שמפריעה. 

<היו"ר ניסן סלומינסקי:>
למשרדים אין הערות?
<מיכל גולד:>
כמו ששמעת, הם כבר עברו דרך רבה איתנו. 

<היו"ר ניסן סלומינסקי:>
אז אנחנו מאשרים את זה כאן.

<אפרת חקאק:>
מאשרים כברירת קנס. לא ביקשתם לעבור לעבירת משפט; אם בעתיד תרצו, אתם מוזמנים. 

<היו"ר ניסן סלומינסקי:>
צו המועצות המקומיות (עבירות קנס) (תיקון), התשע"ו-2016 – מועצה מקומית מג'ד אל-כרום: מי בעד לאשר?

הצבעה

בעד אישור הצו – פה אחד

צו המועצות המקומיות (עבירות קנס) (תיקון), התשע"ו-2016 – מועצה מקומית מג'ד אל-כרום, אושר.
<היו"ר ניסן סלומינסקי:>
אושר פה אחד. כפי שאמרה היועצת, כרגע זה על עבירות קנס, ואם תרצו להשתכלל ולהעביר את זה גם לעבירות משפט, אנחנו נשמח לעשות את זה. תודה לכם ושתהיה לכם הצלחה גדולה. 

<הישיבה ננעלה בשעה 14:00.>

